钦定古今图书集成/明伦汇编/宫闱典/第003卷 > 朱子全书 > 《周礼天官总论》
## 钦定古今图书集成/明伦汇编/宫闱典/第003卷 > 朱子全书 > 《周礼天官总论》

《周礼天官》兼嫔御、宦官、饮食之人皆总之，则其于饮
食男女之欲，所以制其君而成其德者至矣，岂复有
后世宦官之弊？古者宰相之任如此。

问：“宫伯、宫正所率之属五百人，皆入宫中，似不便否？”
曰：“此只是宿卫在外，不是入宫。皆公卿王族之子弟
为之，不是兵卒。”

何谓六寝？《六宫》曰：“王大寝一，小寝五。大寝听政向明
而治，故在前；小寝，释服燕息也，故在后。其小寝一寝
立中。四寝在于四角。春居东北，夏居东南，秋居西南，
冬居西北，土王之月，居中。”后之六宫，正宫在前，五宫
在后，其制如王之五寝。